Inperking: Denel kan nie salarisse bekostig - Solidariteit WêreldSolidariteit Wêreld
Tuis › Mediaverklarings › Inperking: Denel kan nie salarisse bekostig
Solidariteit het op 18 Mei met Denel vergader nadat hy kommunikasie vanaf Denel ontvang het wat aangedui het dat dit nie vir die wapenvervaardiger moontlik sal wees om aan die einde van Mei sy werknemers se salarisse te betaal nie.
“Die huidige inperkingsmaatreëls vererger die situasie waarbinne Denel homself reeds bevind. Gevolglik word inkomste nie gegenereer nie, en as die historiese likiditeitsprobleme in ag geneem word, het kontantvloei tot so ’n mate opgedroog dat salarisse nie volgende week betaal sal kan word nie,” sê Helgard Cronje, sektorkoördineerder van verdediging en lugvaart by Solidariteit.
Solidariteit is van mening dat die huidige inperkingsregulasies beëindig moet word om sakeondernemings soos Denel toe te laat om inkomste te genereer sodat hulle nie langer van die staat afhanklik is en moet staatmaak op addisionele hulppakkette of reddingsboeie nie. Dit is nie nodig dat daar ’n keuse tussen werk en gesondheid gemaak moet word nie; alle sakeondernemings kan oopmaak en werkers toelaat om gesond te werk. Talle mense verloor inkomste en maatskappye en ondernemings ly enorme verliese met katastrofiese gevolge vir die ekonomie.
Bestellings ter waarde van R101 miljoen kan tans nie gelewer word nie omdat uitvoerpermitte nie uitgereik word nie. Dit is juis hierdie soort bestellings wat bepaal of mense salarisse kan kry of nie.
Die permitte word deur die Nasionale Komitee vir Konvensionele Wapenbeheer (NCACC) goedgekeur en deur die Direktoraat vir Konvensionele Wapenbeheer (DCAC) uitgereik. Dié liggame was tydens die staat van inperking gesluit. Die direktoraat maak blykbaar eers op 20 Mei oop. Dit is nie moontlik om vas te stel hoe lank dit sal neem voordat die NCACC, waarin verskeie ministers dien, weer gaan vergader om permitte goed of af te keur nie.
“Die staat, wat ook die aandeelhouer van Denel is, moet alles in sy vermoë doen om hierdie burokratiese prosesse te bespoedig om mense se inkomste te verseker. Die huidige inperkingsregulasies dra verder by tot die finansiële verknorsing van maatskappye, verlies aan inkomste van werkers en ʼn algehele maatskaplike krisis in Suid-Afrika. Maatskappye moet toegelaat word om sake te doen en werkers moet toegelaat word om gesond te werk,” sluit Cronjé af.